Tillerson va Lavrov Venada Ukraina xususida gaplashdi
AQSh bosh diplomatining aytishicha, Rossiya qo'shinlarini Ukrainadan chiqarmaguncha va Qrimni Ukrainaga qaytarmaguncha Rossiyaga qo'yilgan sanksiyalar bekor qilinmaydi.
“Rossiya hukumatga qarshi kuchlarni qurollantirmoqda, tayyorlamoqda, ularga madad sifatida o'z qo'shinlarini yubormoqda", - dedi Tillerson Yevropada Xavfsizlik va Hamkorlik Tashkilotiga (YXHT) a'zo mamlakatlar tashqi ishlar vazirlarining Venada o'tgan majlisida. AQSh Rossiyani o'tgan yilgi saylovlarga aralashganlikda, qator kiber-xurujlar ortida turganlikda ham ayblab keladi. Moskva bularni inkor etgan. “Minsk bitimini to'liq ijro etishga chaqiramiz. Rossiya okkupatsiyasi va Qrimni o'ziga qo'shib olganini aslo tan olmaymiz. Qrim Ukrainaga qaytarilmaguncha bu bilan bog'liq sanksiyalar o'z kuchida qoladi", - dedi Tillerson. YXHT majlisida qatnashgan Rossiya Tashqi ishlar vaziri Sergey Lavrovning aytishicha, Ukraina sharqidagi zo'ravonliklar va mojaroda Ukrainaning o'zi aybdor. Tillersonga ko'ra, Rossiyaning Ukraina bo'yicha siyosati AQSh bilan aloqalarining tiklanishiga to'siq bo'lib turibdi. Tillerson va Lavrov majlisdan tashqarida uchrashib muloqot qilgan. AQSh davlat kotibi YXHTning Ukrainadagi monitoring missiyasi a'zolari bilan ham uchrashdi. Unga ko'ra, Qo'shma Shtatlar va Rossiya Ukraina sharqida BMT tinchlikparvar kuchlarini joylashtirish taklifini muhokama qilmoqda.